b"\n_START_ARTICLE_\nZrcaljenje\n_START_PARAGRAPH_\nZrc\xc3\xa1ljenje (ali refleksija) je skupno ime za ve\xc4\x8d osnovnih geometrijskih preslikav. Vsako zrcaljenje ohranja razdalje med to\xc4\x8dkami, zato se uvr\xc5\xa1\xc4\x8da med toge premike._NEWLINE_Ime zrcaljenje izhaja iz dejstva, da pri zrcaljenju dane geometrijske mno\xc5\xbeice dobimo podoben rezultat kot pri odboju svetlobe na zrcalu.\n_START_SECTION_\nZrcaljenje v dveh razse\xc5\xbenostih\n_START_PARAGRAPH_\nV ravninski geometriji poznamo zrcaljenje \xc4\x8dez to\xc4\x8dko in zrcaljenje \xc4\x8dez premico._NEWLINE_Zrcaljenje \xc4\x8dez to\xc4\x8dko O lahko opi\xc5\xa1emo tudi na drug na\xc4\x8din: kot zasuk za 180\xc2\xb0okoli to\xc4\x8dke O. To\xc4\x8dko O imenujemo os zrcaljenja ali os zasuka._NEWLINE_Pri zrcaljenju \xc4\x8dez premico p iz to\xc4\x8dke T najprej nari\xc5\xa1emo pravokotno daljico do premice p. To daljico potem podalj\xc5\xa1amo za enako razdaljo na drugi strani in dobimo novo to\xc4\x8dko T'. Premico p imenujemo os zrcaljenja ali tudi kar zrcalo.\n_START_SECTION_\nZrcaljenje v treh razse\xc5\xbenostih\n_START_PARAGRAPH_\nV prostorski geometriji poznamo zrcaljenje \xc4\x8dez to\xc4\x8dko, zrcaljenje \xc4\x8dez premico in zrcaljenje \xc4\x8dez ravnino._NEWLINE_V prostoru je zrcaljenje \xc4\x8dez premico hkrati tudi zasuk za 180\xc2\xb0 okoli dane premice (ki jo imenujemo os zrcaljenja ali os zasuka)._NEWLINE_Pri zrcaljenju \xc4\x8dez ravnino R iz to\xc4\x8dke T najprej nari\xc5\xa1emo pravokotno daljico do ravnine R. To daljico potem podalj\xc5\xa1amo za enako razdaljo na drugi strani in dobimo novo to\xc4\x8dko T'. Ravnino R imenujemo ravnina zrcaljenja ali kar zrcalo."